作者:盧仝
標題:哭玉碑子
內容:山有洞左頰，拾得玉碑子。其長一週尺，其闊一藥匕。顏色九秋天，稜角四面起。輕敲吐寒流，清悲動神鬼。稽首置手中，只似一片水。至文反無文，上帝應有以。予疑仙石靈，願以仙人比。心期香湯洗，歸送籙堂裡。頗奈窮相驢，行動如跛鱉。十裡五裡行，百蹶複千蹶。顏子不少夭，玉碑中路折。橫文尋龜兆，直理任瓦裂。劈竹不可合，破環永離別。向人如有情，似痛滴無血。勘鬥平地上，罅坼多齧缺。百見百傷心，不堪再提挈。怪哉堅貞姿，忽脆不堅固。矧曰人間人，安能保常度。敢問生物成，敗為有真素。為稟靈異氣，不得受穢汙。驢罪真不厚，驢生亦錯誤。更將前前行，複恐山神怒。白雲蓊閉嶺，高松吟古墓。置此忍其傷，驅驢下山路。